לפני תחילת עונת 2012/2013 קרי חתם על חוזה לארבע שנים תמורת 44 מיליון דולר. ב-27 בפברואר קבע שיא מועדון של 11 שלשות (ו-54 נקודות), והיה רחוק שלשה אחת משיא ה-NBA לשלשות במשחק אחד. ביום האחרון של העונה קבע את שיא השלשות לשחקן במשך עונה שלמה. הווריורס סיימו את העונה במקום השישי, והגיעו לפלייאוף בפעם הראשונה מאז שסטפן קרי נבחר. הם הדיחו את הדנוור נאגטס, אך הודחו על ידי הסן אנטוניו ספרס בשישה משחקים. קרי קלע 44 נקודות במשחק הראשון.
בדצמבר של עונת 2013/2014 קרי החליף את ג'ייסון ריצ'רדסון בתור המוביל של גולדן סטייט ווריורס בשלשות בהיסטוריה. בפברואר נבחר קרי לראשונה בקריירה לאולסטאר, בתור פותח בנבחרת המערב. בסוף העונה, בעקבות 24 הנקודות ו-8.5 האסיסטים שמסר, נבחר לחמישיית ה-NBA השנייה. גולדן סטייט הגיעו לפלייאוף מהמקום השביעי, אך הפסידו בסדרה ללוס אנג'לס קליפרס בשבעה משחקים.
בעונת התמנה מאמן חדש לגולדן סטייט, סטיב קר. ב-4 בפברואר קרי קלע 51 נקודות במשחק נגד דאלאס מאבריק. בנוסף, נבחר לאולסטאר בפעם השנייה בקריירה וזכה בתחרות השלשות. ב-9 באפריל שבר את שיאו האישי לשלשות בעונה. גם במישור הקבוצתי הווריורס הצליחו, כשקבעו שיא-מועדון של 18 ניצחונות רצופים (השיא הקודם עמד על 12) וסיימו במקום הראשון בליגה עם 67 ניצחונות. בעקבות זה זכה בתואר ה-MVP של העונה הסדירה, כאשר הוא מקדים את ג'יימס הארדן שנבחר במקום השני.
בפלייאוף גולדן סטייט עברו את ניו אורלינס פליקנס, ממפיס גריזליס ויוסטון רוקטס בדרך לגמר נגד הקליבלנד קאבלירס. במשחק השני, קרי שיחק רע וקלע ב-22% בלבד מהשדה. במשחק החמישי קלע 37 נקודות, ובמשחק השישי הווריורס לקחו את האליפות הראשונה שלהם אחרי 40 שנה. בסדרת הגמר קלע קרי ממוצע של 26.3 נקודות למשחק, ובנוסף שבר את השיא לשלשות בפלייאוף.
בעונת 2015/2016 הוביל את קבוצתו לשבירת השיא של פתיחת עונה בספורט מקצועני בכל אמריקה הצפונית כאשר הקבוצה הגיעה למאזן 24–0. במשחק פתיחת העונה, קלע קרי 40 נקודות. אחרי ארבעה ימים קלע 53 נקודות, בשני המשחקים נגד הפליקנס. ב-14 בנובמבר עבר את אביו דל קרי בשלשות שקלע בקריירה שלו. ב-22 בינואר עשה טריפל דאבל של 39 נקודות, 12 אסיסטים ו-10 ריבאונדים. ב-3 בפברואר קלע 51 נקודות נגד וושינגטון ויזארדס, ונבחר למשחק האולסטאר בפעם השלישית בקריירה. ב-27 בפברואר 2016 השווה קרי את שיאם של קובי בראיינט ודונייל מרשל למספר השלשות הרב ביותר במשחק בודד, 12. בעונה זו הוביל קרי את קבוצתו לשבירת שיא הניצחונות של קבוצה בליגה, 73 ניצחונות ו-9 הפסדים, ובכך נשבר השיא הקודם של שיקגו בולס בהנהגת מייקל ג'ורדן. הוא סיים כמלך הסלים של ה-NBA בעונה זו, עם 30.1 נקודות למשחק, קלע 402 שלשות ושבר את שיא השלשות לעונה ונבחר בפעם השנייה ברציפות ל-MVP של העונה הסדירה (פה אחד). כמו כן הצטרף למועדון ה-50-40-90, והוא החבר היחיד ב"מועדון" שהצטרף אליו כשממוצעיו היו מעל 30 נקודות. קרי וסטיב נאש הם גם החברים היחידים ב"מועדון" שהצטרפו אליו כשאחוזיהם מעבר לקשת השלוש עמדו על יותר מ-45.
בפלייאוף של עונת שיא הניצחונות ניצחו הווריורס בסיבוב הראשון את יוסטון רוקטס בתוצאה 4:1, כשקרי נפצע בקרסול פעמיים במהלך הסדרה. גולדן סטייט ניצחה באותה תוצאה את פורטלנד טרייל בלייזרס בחצי גמר המערב, כשקרי קובע שיא NBA לנקודות בהארכה במשחק הרביעי בסדרה, עם 17 נקודות. קמפיין הפלייאוף המוצלח המשיך עם ניצחון במשחק שביעי על אוקלהומה סיטי ת'אנדר בגמר האזורי, בסדרה שבה פיגרו הלוחמים בתוצאה של 1:3 לאחר ארבעה משחקים. בסדרת הגמר של ה-NBA שיחקו הווריורס נגד קליבלנד קאבלירס בפעם השנייה ברצף, והפסידו בה 4:3 (אחרי שהווריורס הובילו 3:1).
בעונת הוליך קרי את קבוצתו, לצד שחקנה החדש קווין דוראנט, למאזן 67–15 בעונה הסדירה, ולזכייה באליפות ה-NBA בפעם השנייה שלו, עם מאזן 16–1 בפלייאוף – הטוב ביותר בכל הזמנים. לאחר העונה חתם קרי מחדש, כשחקן חופשי, בווריורס, על החוזה הגדול בתולדות ה-NBA: 201 מיליון דולרים לחמש שנים.
בעונת , במהלך משחק נגד אטלנטה הוקס, קרי נפצע בברכו ונעדר מהמגרשים למשך שישה שבועות. הוא חזר למשחק השני בסיבוב השני של משחקי הפלייאוף של גולדן סטייט נגד ניו אורלינס פליקנס. קרי עלה מהספסל ותרם 28 נקודות בניצחון 121–116 לגולדן סטייט ווריורס. לאחר שניצחו את הפליקנס, פגשה קבוצתו את יוסטון רוקטס בגמר המערב. המפגש בין הקבוצות נמשך עד למשחק השביעי, במהלכו קרי קלע 27 נקודות בניצחון על יוסטון רוקטס 101–92, ששלח את קבוצתו לגמר רביעי ברציפות, נגד היריבה הקבועה שלהם קליבלנד קאבלירס. בגמר הביסה קבוצתו את קליבלנד בתוצאה של 4–0, וזכתה באליפות שנייה ברציפות ושלישית בארבע שנים לקבוצה.
בעונת המשיך להציג יכולת גבוהה, עם ממוצעים של 27.3 נקודות ו-5.2 אסיסטים למשחק, והוביל את הווריורס להעפלתם החמישית ברציפות למעמד גמר ה-NBA. לאורך סדרת הגמר, מול טורונטו ראפטורס, שותף קווין דוראנט ב-12 דקות בלבד בשל פציעה, ובהיעדרו הפסידה גולדן סטייט בתוצאה 2–4.
במשחק הרביעי של עונת נפצע קרי בכף ידו השמאלית, ונאלץ לעבור ניתוח אשר השבית אותו ממשחק עד ל-5 במרץ 2020. מספר ימים לאחר מכן הושבתה ליגת ה-NBA בגין מגפת הקורונה, ובכך סיים קרי את העונה לאחר ששותף בחמישה משחקים בלבד.
ב-3 בינואר 2021 קבע קרי את שיא הקריירה שלו עם 62 נקודות בניצחון 122–137 על פורטלנד טרייל בלייזרס.
ב-7 במרץ 2021 רשם קרי זכייה שנייה בקריירה בתחרות השלשות של האולסטאר.
ב-13 באפריל 2021 בעת שקלע 53 נקודות בניצחון על דנבר, הפך קרי לגדול קלעי גולדן סטייט בכל הזמנים, ובכך עקף את הכוכב וילט צ'מברלין. בשנת 2021 חתם על חוזה בגולדן סטייט ווריורס עבור 215 מיליון דולר לארבע שנים במועדון.
ב-14 בדצמבר 2021, במשחק מול הניו יורק ניקס, שבר קרי את שיא השלשות במשחקי ה-NBA בכל הזמנים. השיא הקודם היה של ריי אלן. עוד באותה עונה זכה קרי בתואר הMVP של משחק האולסטאר לאחר ששבר את שיא השלשות למשחק באולסטאר עם 16, וקלע 50 נקודות. בתום העונה הסדירה העפילה גולדן סטייט עד לגמר המערב לאחר ריצת פלייאוף מוצלחת, שם פגשה את הדאלאס מאבריקס וניצחה אותה בסדרה בתוצאה 4:1, כאשר קרי נבחר ל-MVP של גמר המערב, והוא הראשון שזכה בפרס זה.
ב-17 ביוני 2022 זכה עם הגולדן סטייט ווריורס באליפות הרביעית שלו בקריירה לאחר ניצחון בסדרה על הבוסטון סלטיקס 4–2. במשחק הגמר קלע 34 נקודות, הוריד 7 כדורים חוזרים ומסר 7 אסיסטים ובסיום המשחק נבחר לMVP של סדרת הגמר ב-NBA בפעם הראשונה בקריירה שלו.
נבחרת לאומית.
ב-2007 היה חבר בנבחרת הצעירה של ארצות הברית שסיימה שנייה באליפות העולם בכדורסל עד גיל 19 שהתקיימה בנובי סאד שבסרביה. קרי ייצג את ארצו בנבחרת הבוגרת גם באליפויות העולם ב-2010 וב-2014. במהלך סדרת הגמר של ה-NBA בעונת 2015/16 הודיע קרי כי לא ייקח חלק באולימפיאדת ריו עם הנבחרת.
חיים אישיים.
קרי נשוי משנת 2011 לחברתו מהתיכון, איישה קלארק, ולזוג שתי בנות ובן. אחיו הצעיר, סת', אף הוא כדורסלן מקצועני המשחק עבור ברוקלין נטס מליגת ה-NBA. בשנת 2015 חתם סטפן קרי על הסכם חסות עם חברת ביגוד הספורט אנדר ארמור שהשיקה לראשונה מותג הנעלה על שמו "The Curry One", ובשנת 2015 הוציאו יחד גם את הנעליים "Curry 2". בהמשך הוציא קרי יחד עם החברה גם דגם שלישי ורביעי, יחד עם גרסאות מוזלות שלהן. אתר ביזנס אינסיידר חשף ב-3 במרץ 2016, כי אנליסט של מורגן סטנלי העריך ששוויו של ההסכם של קרי עם החברה שקול לכ-14 מיליארד דולרים. קרי חתם על הסכם עם אנדר ארמור ולא עם נייקי עקב יחס מזלזל שהרגיש שניתן לו כשפנה לחדש עמם את חוזהו, לאחר שזה הסתיים בשנת 2013.
קרי מגדיר עצמו כנוצרי מאמין, ואף התייחס לכך בנאום ההכתרה שלו ל-MVP בעונת 2014/15: "אנשים צריכים לדעת מה אני מייצג ולמה אני מי שאני - בגלל האדון והמושיע שלי". על חלק מגרסאות נעלי "Curry One" מודפסים על לולאת השרוך המספרים 4:13, המייצגים פסוק מאיגרת פאולוס אל הפיליפים, שקרי גם כתב על נעלו בטוש מספר פעמים: "אני יכול לעשות הכל (המשך הפסוק: דרך הצלוב שמחזק אותי)" (אנגלית: I can do all things (through Christ who strengthens me)""). לקרי קעקוע בעברית על פנים שורש כף היד, המצטט פסוק מפרק י"ג של האיגרת הראשונה אל הקורינתים: "אהבה לעולם לא נכשלת".
סטפן קורי
סטיבן קארי
סטיבן קורי
סטפון קארי
סטפון קורי
Endtroducing.....
Endtroducing... הוא אלבום הבכורה של מוזיקאי ההיפ הופ דיג'יי שאדו. האלבום יצא לראשונה ב=19 בנובמבר 1996 על ידי חברת התקליטים "Mo' Wax Records" הלונדונית, והופץ פעם נוספת ב-7 ביוני 2005 על ידי "Island Records".
מיד עם יציאתו זכה האלבום לתשבחות המבקרים, והוא קיבל את הדירוג המרבי האפשרי במגזיני מוזיקה רבים כגון רולינג סטון, פיצ'פורק ו-Allmusic. האלבום נכנס בשנת 2001 לספר השיאים של גינס בהיותו "האלבום הראשון אשר כולו מסומפל". הציוד היחיד שבו שתמש שאדו על מנת להפיק את האלבום היה מכונת תופים מסוג AKAI MPC60 של 12 ביט, שני פטיפונים ותוכנת המחשב Pro Tools אשר שאל מחבר, המפיק המוזיקלי "דן האוטומטור", אשר היה מהראשונים לאמץ את הטכנולוגיה. בנובמבר 2006 הכניס טיים מגזין את האלבום לרשימת "100 האלבומים הטובים של כל הזמנים".
אל-עראקיב
אל-עראקיבּ (בהגיה בדואית: אל-עראגיבּ, בערבית: العراقيب) הוא יישוב בדואי בלתי מוכר, שנמצא כ-10 קילומטרים צפונית לבאר שבע, בסמוך ליישוב גבעות בר ולא הרחק מרהט.